Sugarman-regisseur het selfmoord gepleegMalik Bendjelloul. Foto: Facebook Bendjelloul se broer, Johar, het aan die Associated Press bevestig dat sy 36-jarige jonger broer Dinsdag sy eie lewe geneem het. Hy sê sy broer het vir ‘n kort ruk met depressie geworstel. “Die lewe is nie altyd maklik nie,” het Johar gesê. Hy sê die oomblik toe hy die nuus ontvang het dat sy broer selfmoord gepleeg het, was die slegste ding wat hy nog ooit ervaar het. “Ek weet nie hoe om dit te hanteer nie. Ek weet nie.” Die polisie wou intussen nie kommentaar oor die omstandighede rakende Bendjelloul se dood bekend maak nie maar het wel bevestig dat hulle nie vuilspel vermoed nie. Boodskappe van medelye stroom intussen in. “Hy het ‘n fantastiese rolprent gemaak en hy sal gemis word,” het die rolprentmaker Michael Moore op Twitter gesê. Simon Chinn, wat “Searching for Sugar Man” vervaardig het, sê hy is geskok en baie hartseer oor die dood van sy vriend. “Dit voel so onwerklik. Hy het alles gehad om voor te leef.” “Searching for Sugar Man” handel oor ‘n kunstenaar wat beroemd geword het sonder dat hy dit geweet het. Sixto Rodriguez het in 1970’s twee albums opgeneem waarna hy opgehou musiek maak het. Nadat hy van die musiektoneel verdwyn het, het sy albums egter reuse sukses veral in Suid-Afrika behaal.